b'\n_START_ARTICLE_\nArgumentas i\xc5\xa1 kiekio\n_START_PARAGRAPH_\nArgumentas i\xc5\xa1 kiekio (lot. argumentum ad numerum) \xe2\x80\x93 login\xc4\x97 argumentacijos klaida. Ji daroma remiantis prielaida, kad kuo daugiau \xc5\xbemoni\xc5\xb3 tiki ka\xc5\xbekokia id\xc4\x97ja, tuo daugiau \xc5\xa1ans\xc5\xb3 tai id\xc4\x97jai b\xc5\xabti teisinga._NEWLINE_Skai\xc4\x8di\xc5\xb3 argumentas naudojamas beveik visose gyvenimo srityse. Reikia pasteb\xc4\x97ti, kad da\xc5\xbenai argumentas i\xc5\xa1 skai\xc4\x8di\xc5\xb3 atsisuka prie\xc5\xa1 pat\xc4\xaf argumentuotoj\xc4\x85 (\xc5\xber. pavyzd\xc5\xbeius)._NEWLINE_Tai yra klaida, kadangi teiginio teisingumas ar klaidingumas niekaip nepriklauso nuo to, kiek \xc5\xbemoni\xc5\xb3 juo tiki. \xc5\xa0i klaida daroma su atvirk\xc5\xa1\xc4\x8dia prielaida \xe2\x80\x93 kuo teiginys teisingesnis, tuo daugiau \xc5\xbemoni\xc5\xb3 tur\xc4\x97t\xc5\xb3 juo tik\xc4\x97ti. Vadinasi, jei ka\xc5\xbekuriuo teiginiu tiki labai daug \xc5\xbemoni\xc5\xb3, grei\xc4\x8diausiai jis teisingas. Ta\xc4\x8diau jokio loginio ry\xc5\xa1io tarp teiginio teisingumo ir tikin\xc4\x8di\xc5\xb3j\xc5\xb3 juo skai\xc4\x8diaus n\xc4\x97ra, o i\xc5\xa1 praktikos \xc5\xbeinoma, kad visi\xc5\xa1kai neteisingomis id\xc4\x97jomis tik\xc4\x97davo daugyb\xc4\x97 \xc5\xbemoni\xc5\xb3. Tod\xc4\x97l \xc5\xa1is argumentas yra klaida tiek formaliosios logikos, tiek kasdienio gyvenimo ar mokslo po\xc5\xbei\xc5\xabriu._NEWLINE_Nuo apeliavimo \xc4\xaf mases argumentas i\xc5\xa1 skai\xc4\x8di\xc5\xb3 skiriasi tuo, kad n\xc4\x97ra skirtas paveikti emocijas, sutelkti mini\xc4\x85 ka\xc5\xbekuriam tikslui, i\xc5\xa1kilti klausytoj\xc5\xb3 akyse ar pana\xc5\xa1iai. Jis tiesiog teigia, kad kuo daugiau \xc5\xbemoni\xc5\xb3 ka\xc5\xbekuria id\xc4\x97ja tiki, tuo ta id\xc4\x97ja teisingesn\xc4\x97.'